Otpatke od hrane u svom stanu skupljate u vrećama od trideset kila, a zasmrde li one susjedu, platit ćete kaznu od pet tisuća kuna. Uskladit će se na ovaj, između ostalih načina, Grad Zagreb s Uredbom o gospodarenju komunalnim otpadom, koja na snagu stupa za dva tjedna.

Trebat će dvije godine

Prijedlog odluke o načinu pružanja javne usluge prikupljanja otpada naći će se na dnevnom redu sjednice Gradske skupštine samo dva dana prije nego važećom postane Uredba, ali to nema veze, već je ranije rekao gradonačelnik Milan Bandić, jer cijeloj će metropoli da se navikne na novi sistem odvojenog prikupljanja otpada trebati još dvije godine. S navikavanjem, doduše, krenut će se odmah, pa Zagrepčani uskoro na svojim adresama mogu očekivati ekipu iz Čistoće koja će im evidentirati kante, podijeliti vreće, a kasnije i povremeno pogledati što se u tim njihovim kantama točno nalazi.

Jer upravo radnici koji će prikupljati smeće, stoji u novom dokumentu, djelomično će i kontrolirati što se kamo baca. Jer miješani će komunalni ostati u kućanstvima u istim kantama, dok će se onima koji ne žive u kućama pa ne mogu imati kompostere, za biootpad osigurati četiri vrećice mjesečno volumena trideset litara. Otpaci iz kuhinje stavljat će se u vreće, a one će se, zatim, nositi na zelene otoke gdje će stanare zgrada čekati kontejneri za biootpad. Išlo se na takvo rješenje, objašnjava se u prijedlogu odluke, jer će se tako spriječiti neugodni mirisi te prljanje spremnika. U vrećama, ali onima od šezdeset litara, skupljat će se i plastika te metal, a za razliku od biootpada koji će se odvoziti jednom tjedno, ove će se dvije sirovine iz kuća micati dva puta mjesečno, baš kao i spremnici u kojima će se skupljati papir i karton. Glomazni će otpad napuštati kućanstva po već ustaljenom principu, točnije dva puta godišnje, dok se sav opasan otpad, baš kao i dosad, morati voziti u reciklažna dvorišta.

– Ako se prilikom primopredaje otpada utvrdi da sadržaj u spremniku za biootpad, otpadni papir i karton te otpadnu plastiku i metalnu ambalažu, ne odgovara vrsti otpada čija se primopredaja obavlja, ugovorna kazna iznosi tri tisuće kuna – kažu u Gradu.

Ne u krivu kantu

Propisali su i kazne za druge “nedopuštene postupke”, pa će se “nepredavanje otpada”, primjerice, sankcionirati s deset tisuća kuna, a ugrozi li vaš spremnik zdravlje susjeda, platit ćete pet tisuća kuna. Tri tisuće kazna je za one koji neće u spremnicima imati otpad koji je upravo za njega predviđen. A ima li, primjerice, ljuski od jajeta u vreći s plastikom ili novina u vreći za biootpad, provjerit će i oni koji će doći da otpad odvezu.

– Čistoća je dužna vizualnim pregledom ili na drugi odgovarajući način utvrditi da otpad sadržan u spremniku prilikom primopredaje odgovara vrsti otpada čija se primopredaja obavlja – stoji u novom dokumentu.

Pogledajte i galeriju: Sigurno će vam biti žao što ovo s vrećicama niste znali ranije